Julian slaan die spyker op die kop as hy sê dit is dalk nie aldag vir hulle ewe duidelik presies waarheen hulle op pad is nie. Maar wat hulle wel weet, is dat hulle nie weer kan terugkeer na die tradisionele manier van dink, praat en doen nie.
Soos wat die boekdrukkuns in die Middeleeue alles verander het, het die koms van die internet ook ‘n rewolusie in die God-debat teweeg gebring.
Die kerk bepaal nie langer alleen die agenda waaroor gepraat mag word wanneer dit oor God gaan nie – selfs al probeer hy soos wat soms die geval is. Die kerk hoef nie bang te wees dat hy mense na twyfel begelei nie. Dit gebeur al van die Bybelse tyd sommer vanself en is doodnormaal.
In sy boek God en die gode van Egipte skryf die filosoof Willie Esterhuyse dat die vraag wie God is, glad nie so eenvoudig is soos wat dit klink nie
Daarom is die Bybel met al sy wonderlike verhale én teenstrydighede waarvan daar talle is, nie vir my die “onfeilbare” Woord van God nie, want ek verstaan nie wat presies word daarmee bedoel nie. Iemand moet dit nog vir my in gewone Afrikaans verduidelik.
Ek respekteer die Bybel as brondokument van my geloofslewe, maar dit kan nooit God se eie woorde wees nie. Hoe kan dit? Kan énige God tussen die buiteblaaie van ’n mensgeskrewe boek vasgevang word en steeds God wees? Ek dink nie so nie.
Maar dié God wat mens soos Elia in die fluistering van die windstilte hoor is ’n gans ander God as die een wat mens soms in die kerk of selfs op party plekke in die Bybel raakloop.
Eintlik moet ek erken ek weet niks van God af nie. Alles wat ons oor God sê, is hoogstens wat ons hóóp God is en ons eie projeksies van wie óns dink God is. God bly vir my ’n raaisel.
In 2004 toe ek nog vir Kerkbode gewerk het, het ons vir Koos Kombuis gevra om vir ons iets oor sy geloof in Kerkbode te skryf. ŉ Soort van geloofsbelydenis. En daarmee sluit ek af. Ek sê nie jy moet daarmee saamstem nie. Maar luister daarna. Gebruik dit wat vir jou werk en ignoreer dit waarvan jy nie hou nie.
My wete is ’n vaste vertroue in die dinge wat ek nie kan sien nie, wat ek nie kan verstaan nie, en waarmee ek tevrede is om nou slegs ten dele te ken, want ek is nie goed in wiskunde nie.
Ek is nie besonder geïnteresseerd in presies hoeveel visse en brode Hy vermeerder het, en of Hy regtig op die water geloop het nie.
Ek is bly Jesus het Tomas sy twyfel vergewe. Ek dink dat ek die naaste aan die Here was in die tye toe ek soos Tomas getwyfel het of in die donker moes loop soos die Emmausgangers. Ek glo dat Jesus dit nie permanent teen my sal hou nie.
Ek is nie seker of Jesus die Seun van God was nie. Ek weet nie of ’n mens Hom moet aanspreek as Professor, Doktor, Edelagbare of U Hoogheid nie.
Ek glo dat IL de Villiers reg was toe hy geskryf het: “As niks heilig is nie, word alles heilig, en die wind waai waar hy wil.”
Ek glo dat die waarheid beter verduidelik kan word deur die leuen van fiksie as deur ’n lys feite in alfabetiese volgorde.
Ek glo nie dat ’n mens ongelowig hoef te wees om ’n skrywer te wees nie. Dit was John Fowles se grootste fout.
Ek glo ook in Boeddha, en ek dink hy was amper so ’n nice ou soos Jesus ten spyte van sy gewigsprobleem.